ออกประกันใหม่ตามหลักอิสลาม
คปภ.ไฟเขียวกรมธรรม์อุบัติเหตุและประกันชีวิตแบบสะสมทรัพย์ตามระยะเวลา ภายใต้หลักศาสนาอิสลาม
11 ส.ค. 2554

คปภ.ไฟเขียวกรมธรรม์อุบัติเหตุและประกันชีวิตแบบสะสมทรัพย์ตามระยะเวลา ภายใต้หลักศาสนาอิสลาม
น.ส.วราวรรณ เวชชสัสถ์ รองเลขาธิการ ด้านกำกับ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ คปภ.ได้อนุมัติกรมธรรม์อุบัติเหตุส่วนบุคคลมาตรฐานตะกาฟุล สำหรับรายย่อย เพื่อรองรับประชาชนชาวไทยมุสลิม ให้ตรงตามเกณฑ์ศาสนาอิสลาม โดยคุ้มครองกรณีเสียชีวิตและทุพพลภาพถาวร 1 แสนบาท หากเสียชีวิตด้วยจักรยานยนต์จะคุ้มครองวงเงิน 5 หมื่นบาท และยังมีชดเชยรายวันกรณีนอนรักษาตัวในโรงพยาบาล 200 บาท ตามจำนวนวันที่เข้ารับการรักษา และสูงสุด 20 วัน เบี้ยประกันภัย 450 บาทต่อปี
สำหรับประกันชีวิตประเภทสะสมทรัพย์และแบบชั่วระยะเวลา อยู่ระหว่างการพัฒนาร่วมกับทางสมาคมประกันชีวิตไทย สำนักงานจุฬาราชมนตรี และสำนักงานคณะกรรมการกลางอิสลาม เพื่อให้ถูกต้องตามหลักศาสนาอิสลาม คาดว่าจะสามารถออกสู่ตลาดได้ในเดือน ส.ค.นี้
นางจันทรา บูรณฤกษ์ เลขาธิการ คปภ. กล่าวว่า ทาง คปภ.ได้ขยายระยะเวลาการบังคับใช้ตารางมรณะสำหรับการคำนวณอัตราเบี้ยประกันภัยของกรมธรรม์ประกันชีวิตปี 2551 ไปเป็นวันที่ 1 ส.ค. 2554 จากเดิมจะบังคับใช้วันที่ 1 ก.ค. 2554 นี้ เพื่อให้บริษัทประกันชีวิตมีระยะเวลาเพียงพอสำหรับการยื่นขอเปลี่ยนอัตราเบี้ยประกันภัยใหม่ และเตรียมความพร้อมด้านระบบการดำเนินงานภายใน รวมถึงทดสอบระบบการขายผ่านช่องทางต่างๆ
ตารางมรณะเบี้ยประกันใหม่จะปรับให้สอดคล้องกับสภาพเศรษฐกิจและสังคมที่เปลี่ยนแปลงไป โดยประชาชนไทยมีอายุยืนยาวมากขึ้น จะทำให้เบี้ยประกันสินเชื่อ เบี้ยประกันแบบคุ้มครองระยะสั้นๆ ลดลง
ทั้งนี้ ตารางมรณะใหม่จะทำให้เบี้ยประกันชีวิตลดลง เนื่องจากอัตราการเสียชีวิตหรืออัตราการตายของคนไทยลดลง ซึ่งส่งผลต่อต้นทุนในการคำนวณเบี้ยประกันภัยประเภทตลอดชีพลดลง แต่ คปภ.ยังไม่สามารถตอบได้ว่าจะถูกลงเท่าไหร่ เพราะขณะนี้กำลังคำนวณร่วมกับสมาคมอยู่